Hvis dit barn bliver alvorligt syg, har du mulighed for selv at passe dit barn og modtage en godtgørelse svarende til sygedagpenge. Det kræver, at dit barn er under 18 år, og sygdommen er så alvorlig, at dit barn kræver pasning i hjemmet, hospitalsindlæggelse eller lignende i 12 dage eller mere.
Du skal opfylde betingelserne for at få dagpenge ved sygdom, og du skal stoppe med at arbejde eller nedsætte arbejdstiden. Som forældre kan I beslutte, om den ene eller begge vil gå på nedsat tid eller holde op med at arbejde under barnets sygdom.
Hvis I begge nedsætter arbejdstiden, kan I højst få en samlet godtgørelse, der tilsammen svarer til højeste dagpengebeløb til en person. Hvis jeres barn er så sygt, at det skønnes rimeligt, at begge forældre er sammen med barnet, kan der ses bort fra den regel.
Du søger om dagpenge gennem din arbejdsgiver eller a-kasse. Du skal søge senest 8 uger efter første fraværsdag.
Er du lønmodtager skal din arbejdsgiver indberette om din beskæftigelse og fravær.
Er du ledig, skal din a-kasse indberette oplysninger om din dagpengeret og dit fravær.